Nýtt sjúkrahús á Íslandi - Sýndarsjúkrahúsið Það er ekki á hverjum degi sem nýtt hátæknisjúkrahús er stofnað á Íslandi með þjónustu við alla landsmenn . Nú hefur slíkt sjúkrahús verið sett á laggirnar , Sýndarsjúkrahúsið ( e. Virtual Hospital ) . Sjúkrahúsið er staðsett á Landspítalalóðinni við Hringbraut . Hér er um að ræða kassa sem er 30 x 30 cm að stærð og er speglunarstaður ( e. mirror site ) fyrir Sýndarsjúkrahúsið sem staðsett er við University of Iowa , í Iowa City í Bandaríkjunum . Þetta er rafrænt gagnasafn um heilbrigðisvísindi sem stofnað var við háskólann í Iowa árið 1992 í þeim tilgangi að hjálpa heilbrigðisstarfsmönnum og sjúklingum að finna upplýsingar við hæfi ( 1 ) . Markmiðið með rafrænu gagnasafni Sýndarsjúkrahússins er að gera netið að gagnlegum stað til að fá upplýsingar um læknisfræði og heilsuvernd fyrir heilbrigðisstarfsmenn og sjúklinga ( 2 ) . Í gagnasafni Sýndarsjúkrahússins eru hundruð gagnlegra texta og bæklinga . Nú geta Íslendingar sótt allar upplýsingar innanlands mjög hratt og greiðlega . Mikið af þeim gögnum sem hægt er að sækja í Sýndarsjúkrahúsið eru stórar skrár , svo sem kvikmyndir af aðgerðum og þá kemur sér afar vel hraðinn sem spegill innanlands veitir . Þá er einnig til efni á íslensku í Sýndarsjúkrahúsinu , til dæmis um lungnahlustun ( 3 ) . Gagnasafn sem þetta getur nýst sérlega vel til upplýsingar við vinnu á deildum sjúkrahúsa , heilsugæslustöðvum og á vöktum þegar finna þarf fróðleik hratt og örugglega . Þetta er sérlega hentug námsaðferð fyrir okkur lækna og mjög hjálplegt tæki til kennslu á sjúkrahúsum , heilsugæslustöðvum og á vöktum til viðbótar hefðbundnum kennsluaðferðum ( 4 ) . Hér var um að ræða eitt fyrsta vefsvæði sinnar tegundar og hefur síðan verið í fararbroddi í heiminum ( 1 ) . Til vitnis um þetta er að árið 2001 fékk Sýndarsjúkrahúsið verðlaun sem tímaritið Scientific American veitti þá í fyrsta sinn og nefnast " SciTech Web Awards 2001 " . Að auki hefur Sýndarsjúkrahúsið unnið til fjölda annarra verðlauna . Ánægjulegt er fyrir Landspítalann að hafa verið valinn einn af speglunarstöðum þess . Sýndarsjúkrahúsið hýsir mjög mikilvægt kennsluefni fyrir íslenska heilbrigðisstarfsmenn og er ástæða til að hvetja alla til að kynna sér það .